Likumprojekts

**Grozījumi Muzeju likumā**

Izdarīt [Muzeju likumā](http://www.likumi.lv/doc.php?id=87480) (Latvijas Republikas Saeimas un Ministru Kabineta Ziņotājs, 2006, 2. nr.; 2007, 23. nr.; 2009, 2. nr.; Latvijas Vēstnesis, 2009, 196. nr.; 2017, 124. nr.) šādus grozījumus:

1.  1. pantā:

papildināt pantu ar 3.1 punktu šādā redakcijā:

"3)1 **muzeja krājuma komisija** – koleģiāla institūcija, kas izskata visus jautājumus saistībā ar muzejiskiem un muzeja priekšmetiem. Komisija uzskatāma par augstāko koleģiālo institūciju, kas sniedz atļauju muzejisku priekšmetu un muzeja priekšmetu dāvinājuma pieņemšanai;";

izteikt 6. un 7. punktu šādā redakcijā:

"6) **valsts muzejs** – Ministru kabineta izveidota atvasināta publiska persona, iestāde vai iestādes struktūrvienība, kuras valdījumā nodots muzeja krājums un kura īsteno šajā likumā noteiktās funkcijas;

7) **pašvaldības muzejs** – pašvaldības izveidota publiska aģentūra (iestāde) vai publiskās aģentūras (iestādes) struktūrvienība, kuras valdījumā nodots muzeja krājums un kura īsteno šajā likumā noteiktās funkcijas;";

izteikt 8. punkta "a" apakšpunktu šādā redakcijā:

"a) atvasinātas publisko tiesību juridiskās personas (izņemot pašvaldības un valsts muzejus – atvasinātas publiskas personas) izveidota publiska aģentūra (iestāde) vai publiskās aģentūras (iestādes) struktūrvienība, kuras valdījumā nodots muzeja krājums un kura īsteno šajā likumā noteiktās funkcijas,".

2.  8. pantā:

izteikt pirmo daļu šādā redakcijā:

"(1) Valsts muzejus dibina, reorganizē un likvidē Ministru kabinets pēc Kultūras ministrijas vai citas ministrijas ierosinājuma, konsultējoties ar Muzeju padomi. Valsts muzejus, kas ir iestādes struktūrvienība, dibina, reorganizē un likvidē iestādes vadītājs, konsultējoties ar Muzeju padomi. Valsts muzejs – atvasināta publiska persona – atrodas tā ministra institucionālā pārraudzībā, kurš ir atbildīgs par attiecīgo jomu.";

izteikt trešo daļu šādā redakcijā:

"(3) Autonomos muzejus un to filiāles, kas ir publiska aģentūra (iestāde) vai publiskās aģentūras (iestādes) struktūrvienība, ko izveidojusi atvasināta publisko tiesību juridiskā persona (izņemot pašvaldības un valsts muzejus – atvasinātas publiskas personas), dibina, reorganizē un likvidē īpašnieks."

3. Izteikt 9. panta sestās daļas otro teikumu šādā redakcijā:

"Ja arī pēc atkārtotas pieteikšanās muzejs netiek akreditēts, institūcija, kuras padotībā atrodas attiecīgais muzejs, izvērtē tās personas darbību, kas ir atbildīga par muzeja darbu, un pieņem lēmumu par muzeja turpmāko darbību."

4.  10. pantā:

aizstāt pirmās daļas 1. punktā vārdus "muzeja kolekcijas vai atsevišķus priekšmetus" ar vārdiem "Nacionālā krājuma priekšmetus";

papildināt pirmo daļu ar 8. un 9. punktu šādā redakcijā:

"8) izveidot muzeja krājuma komisiju, kā arī muzeja konsultatīvo padomi, kuras darbības mērķis ir sniegt priekšlikumus ar muzeja darbību saistītajos jautājumos. Muzeja konsultatīvās padomes kompetenci nosaka attiecīgā muzeja direktors vai vadītājs;

9) apstiprināt valsts muzeja – atvasinātas publiskas personas – muzeja konsultatīvās padomes sastāvu un nolikumu, muzeja budžetu, kā arī apstiprināt muzeja sniegto maksas pakalpojumu cenrādi.";

izteikt trešo daļu šādā redakcijā:

"(3) Muzeji nedrīkst atsavināt vai izņemt Nacionālā krājuma priekšmetus no muzeja krājuma bez Kultūras ministrijas atļaujas."

5. Izteikt 11. panta pirmo daļu šādā redakcijā:

"(1) Valsts muzeja direktora amatam izsludina atklātu konkursu (izņemot valsts muzeju, kas ir iestādes struktūrvienība). Ņemot vērā konkursa rezultātus un Muzeju padomes priekšlikumu, valsts muzeja direktoru pieņem darbā uz pieciem gadiem un atbrīvo no darba ministrs, kura padotībā atrodas attiecīgais valsts muzejs. Sešus mēnešus pirms termiņa beigām ministrs, konsultējoties ar Muzeju padomi, pieņem lēmumu par termiņa pagarināšanu uz pieciem gadiem vai pamatotu lēmumu par valsts muzeja direktora atbrīvošanu no darba un informē par to personu, attiecībā uz kuru lēmums pieņemts. Direktoru vai vadītāju valsts muzejam, kas ir iestādes struktūrvienība, pieņem darbā un atbrīvo no darba attiecīgā iestāde darba tiesiskās attiecības vai valsts civildienesta tiesiskās attiecības regulējošajos normatīvajos aktos noteiktajā kārtībā."

6.  13. pantā:

izteikt otrās daļas 1. un 2. punktu šādā redakcijā:

"1) akreditēto valsts muzeju, akreditēto pašvaldību muzeju un akreditēto šā likuma 1. panta 8. punkta "a" apakšpunktā minēto autonomo muzeju pamatkrājumi;

2) akreditēto šā likuma 1. panta 8. punkta "b" apakšpunktā minēto autonomo muzeju un akreditēto privāto muzeju pamatkrājumi (ar Muzeju padomes piekrišanu);";

papildināt pantu ar 2.1 daļu šādā redakcijā:

"(21) Lai nepieļautu nelikumīgi iegūtu un pārvietotu kultūras un dabas vērtību iekļaušanu Nacionālajā krājumā, muzeji Nacionālo krājumu veido un papildina, ievērojot Starptautiskās Muzeju padomes Muzeju ētikas kodeksu un starptautiskās vienošanās.";

aizstāt trešajā daļā vārdus "kopkatalogā – datubāzē" ar vārdiem "Nacionālā muzeju krājuma kopkataloga informācijas sistēmā";

papildināt septītās daļas 1. punktu pēc vārdiem "nav iespējams restaurēt" ar vārdiem "vai muzejs nespēj nodrošināt priekšmeta saglabāšanu";

izteikt septītās daļas 3. punktu šādā redakcijā:

"3) priekšmets ir iegūts prettiesiskā ceļā, tai skaitā pārkāpjot Latvijai saistošus starptautiskos līgumus;";

izteikt astoto daļu šādā redakcijā:

"(8) Ja muzejs nenodrošina Nacionālā krājuma priekšmeta saglabāšanu atbilstoši Ministru kabineta noteikumiem par Nacionālo krājumu, kā dēļ priekšmetam sāk rasties būtiski bojājumi, Kultūras ministrija var izteikt priekšlikumu par priekšmeta izņemšanu no attiecīgā muzeja krājuma un atsavināšanu."

7. Papildināt 14. pantu ar 1.1 daļu šādā redakcijā:

"(11) Valsts muzeji – atvasinātas publiskas personas – var saņemt valsts budžeta līdzekļus tikai noteiktu valsts pārvaldes funkciju vai uzdevumu nodrošināšanai."

8. Papildināt likumu ar 14.1 pantu šādā redakcijā:

"**14.1 pants. Valsts muzeja – atvasinātas publiskas personas – īpašums**

(1) Valsts muzeja – atvasinātas publiskas personas – īpašums var būt kustamais, nekustamais un intelektuālais īpašums, finanšu līdzekļi, kā arī cita manta Latvijā un ārvalstīs atbilstoši normatīvajiem aktiem.

(2) Valsts muzeja – atvasinātas publiskas personas – īpašumu veido:

1) dāvināta, ziedota, mantota, bez atlīdzības īpašumā nodota vai par paša līdzekļiem iegādāta kustama un nekustama manta;

2) par valsts budžeta līdzekļiem iegādāta manta. Nekustamais īpašums ierakstāms zemesgrāmatā kā attiecīgā valsts muzeja – atvasinātas publiskas personas – īpašums;

3) valsts muzeja – atvasinātas publiskas personas – intelektuālais īpašums.

(3) Muzeja krājums nav uzskatāms par valsts muzeja – atvasinātas publiskas personas – īpašumu un var atrasties tikai muzeja valdījumā.

(4) Valsts muzejam – atvasinātai publiskai personai – ir tiesības rīkoties ar tā īpašumā, valdījumā vai lietošanā nodoto mantu muzeja darbības mērķa un funkciju izpildei."

9. Papildināt pārejas noteikumus ar 7. un 8. punktu šādā redakcijā:

"7. Ja valsts muzeja direktors stājies amatā, pirms stājušies spēkā grozījumi šā likuma 11. pantā, kas paredz amata termiņa ierobežojumu, amata termiņa ierobežojums tiek skaitīts no dienas, kad stājas spēkā grozījumi šā likuma 11. panta pirmajā daļā, kas paredz amata termiņa ierobežojumu.

8. Valsts muzejs – iestāde vai iestādes struktūrvienība – var tikt reorganizēts par valsts muzeju – atvasinātu publisku personu – saskaņā ar Valsts pārvaldes iekārtas likuma 15. panta trešās daļas 1. punktu, ja Ministru kabinets pieņēmis attiecīgu lēmumu. Akreditācijas apliecība, kas izsniegta reorganizējamam muzejam līdz reorganizācijas brīdim, ir spēkā līdz akreditācijas termiņa beigām."

Kultūras ministrs

N. Puntulis